Nord-Norgebanen blir dyr. Den vil koste om lag 120 milliarder kroner å bygge, ifølge utredninger fra Jernbanedirektoratet.

Derfor tar tre av Frps fire stortingsrepresentanter i Nord-Norge til orde for å bruke penger av oljefondet på banen.

OLJEPENGER: Dagfinn Olsen vil ikke ta fra andre prosjekter når han vil finansiere Nord-Norgebanen. Foto: Ole Marius Rørstad / NRK

– Jeg er absolutt for det hvis man kan tilføre penger fra oljefondet, sa Dagfinn Olsen fredag.

Det er som musikk i ørene for Olsens politiske motsetning, Rødt-leder Bjørnar Moxnes.

Stemte ned oljefond-forslag

Før sommeren foreslo Rødt nettopp å bruke penger fra oljefondet på infrastruktur som jernbane i Nord-Norge.

Men kun Rødts ene representant stemte for, Bjørnar Moxnes.

– Det er hyggelig, og jeg vil si velkommen etter. Men de har null troverdighet når de altså for bare to måneder siden satt i Stortinget og stemte ned vårt forslag, sier Moxnes.

Forslaget til Stortinget lød slik:

Stortinget ber regjeringen legge fram forslag som åpner for at en andel av SPU (oljefondet, journ.anm.) kan brukes som et grønt infrastrukturfond som investerer i utbygging av klimavennlig infrastruktur som jernbane, kollektiv, ladenettverk, havner og bredbånd i hele Norge. Rødt

– Hvis det bare er valgflesk fra Frp, er det synd, sier Moxnes.

Vil lage nytt «oljefond»

Rødt vil putte penger fra oljefondet inn i et eget grønt infrastrukturfond. Dette fondet vil de bruke til å investere i infrastruktur, deriblant Nord-Norgebanen.

– Det er klokt å bruke noe av oljeformuen vår på å ruste Norge for framtida. Ikke bare på å kjøpe opp handlegater i London, sier Moxnes.

– Må bruke pengene også til veier

At man bør bruke oljefondet for å investere i infrastruktur, er Dagfinn Olsen helt enig i, og han understreker at dette er noe Frp har ment i lang tid allerede.

Problemet med Rødts forslag er imidlertid at det avgrenser seg til å gjelde kun grønn infrastruktur, som primært tog, mener Olsen.

– Betegnelsen infrastrukturfond har han hentet fra oss. Der vi skiller lag er at vi mener et sånt fond også må brukes til å investere i veier og andre ting enn tog, for eksempel også elektriske fly, sier Olsen.

– Frp har ikke noe imot at vi etablerer et fond som kan brukes til infrastruktur i dette landet, men det kan ikke avgrenses til bare å gjelde tog.

– Flere hundre milliarder å spare

Fredag var også Audun Lysbakken på besøk i Bodø. Der gjentok han SVs vedtatte ønske om å realisere Nord-Norgebanen.

Men Lysbakken mener regjeringen bør hente pengene fra motorvegene.

– Sannheten er at regjeringen bruker hemningsløst mye oljepenger på transport, men lite går til Nord-Norge og jernbane, sier han.

– Det er flere hundre milliarder å spare på å gå vekk fra den motorvegstandarden regjeringen har lagt seg på, sier SV-lederen.

GI OG TA: – Vi vil få ufattelig mye igjen for å gi Nord-Norge en infrastruktur som gjør at ressursene i nord kan benyttes enda bedre i fremtiden, sier Lysbakken. Foto: Terje Pedersen / NPK

Lysbakken, Moxnes og Olsen i Frp er alle enige om at Nord-Norge og ressursene i landsdelen blir viktig i fremtiden.

SV, Rødt og Frp = sant?

– Er det mulig for SV, Rødt og Frp å finne et fellesgrunnlag?

– Ja, hvis man er villig til å bruke penger utenom, sier Olsen.

– Og la de som har behov for firefelts vei sørpå og fergesamband i andre deler i landet, få det samtidig som vi får jernbanen. Da er det mulig å forene krefter, sier han.